b'\n_START_ARTICLE_\nKoko\xc5\xa1 velikanka\n_START_SECTION_\nNamen in posebnost dela\n_START_PARAGRAPH_\nSlikanica je bila namenjena predstavitvi Slovenije mlaj\xc5\xa1im bralcem po svetu, starim od 5 do 10 let. Predstavljena je bila v Zdru\xc5\xbeenih dr\xc5\xbeavah Amerike._NEWLINE_Njena posebnost je v dvojezi\xc4\x8dnosti. Knjiga je napisana v slovenskem in angle\xc5\xa1kem jeziku.\n_START_SECTION_\nKratka obnova\n_START_PARAGRAPH_\nV \xc4\x8dasu dinozavrov je na slovenskem ozemlju \xc5\xbeivela koko\xc5\xa1 velikanka Mimi. Nekega zimskega dne se je zataknila pri vhodu v Postojnsko jamo. Na pomo\xc4\x8d ji je prisko\xc4\x8dilo slovensko pleme. Iz hvale\xc5\xbenosti jim je koko\xc5\xa1 Mimi pomagala pri delu na njivi, varovala jim je otroke ter jih branila pred sovra\xc5\xbeniki. \xc5\xbdiveli so v so\xc5\xbeitju vse do dne, ko je Mimi izlegla jajce. Ljudje so se odlo\xc4\x8dili, da ji ga vzamejo, saj bi nahranilo celotno pleme. Mimi je do jajca za\xc5\xa1\xc4\x8ditni\xc5\xa1ka, zato poskusijo s prevaro. Koko\xc5\xa1ka prevaro spozna, re\xc5\xa1i svojega potomca in z njim odide iz de\xc5\xbeele.\n_START_SECTION_\nAnaliza dela\n_START_PARAGRAPH_\nDogajalni \xc4\x8das: v \xc4\x8dasu dinozavrov ter vse do obdobja mosti\xc5\xa1\xc4\x8darjev._NEWLINE_Dogajalni prostor: ozemlje dana\xc5\xa1nje Slovenije (Postojnska jama, \xc5\xa0marna gora, Ljubljansko barje, Ljubljanica...)._NEWLINE_Glavna knji\xc5\xbeevna oseba je koko\xc5\xa1 velikanka po imenu Mimi._NEWLINE_Pomembne stranske knji\xc5\xbeevne osebe so: jajce, ki se kasneje izvali v pi\xc5\xa1\xc4\x8danca, slovensko pleme._NEWLINE_Skozi knjigo avtorica domiselno opisuje nastanek dana\xc5\xa1nje oblike Slovenije (motiv be\xc5\xbee\xc4\x8de koko\xc5\xa1i). V zgodbo vplete znane slovenske kraje (Postojnska jama, \xc5\xa0marna gora, Ljubljansko barje \xe2\x80\xa6). Mimogrede pa opi\xc5\xa1e tudi proces evolucije._NEWLINE_Zasledimo lahko poganske elemente, kot na primer: praprot kot motiv ljudskega verovanja._NEWLINE_\xc5\xbdivali so predstavljene kot pomemben dejavnik v \xc5\xbeivljenju ljudi, zato so opisane kot ogromne, ve\xc4\x8dje od dinozavrov. \xc5\xbde v tistih \xc4\x8dasih so ljudje \xc5\xbeivali popolnoma izkoristili. Imeli so jih za delovno silo, na koncu so jih pojedli, iz kosti pa izdelali orodje._NEWLINE_Knjiga se za\xc4\x8dne, ko se glavna knji\xc5\xbeevna oseba koko\xc5\xa1 Mimi zagozdi pri vhodu v Postojnsko jamo. Re\xc5\xa1i jo slovensko pleme. Koko\xc5\xa1 v znak hvale\xc5\xbenosti opravlja vsa dela namesto njih, jih \xc5\xa1\xc4\x8diti pred naravnimi pojavi in pred sovra\xc5\xbeniki. Celo pazi na njihove otroke. Motiv hvale\xc5\xbenosti bi lahko povezovali z izkori\xc5\xa1\xc4\x8danjem, saj se ljudem nikoli ne zdi, da je koko\xc5\xa1 zanje opravila \xc5\xbee dovolj stvari in ji nalagajo vedno ve\xc4\x8d dela. Vseeno \xc5\xbeivijo skupaj v prijetnih odnosih._NEWLINE_Zgodba se zaplete, ko Mimi izvali skrivnostno jajce. Ta dogodek lahko bralce zmoti, saj predhodno ni nikjer zaslediti mo\xc5\xa1kega lika, ki bi bil pomemben za koko\xc5\xa1 velikanko._NEWLINE_Koko\xc5\xa1 Mimi se zna\xc4\x8dajsko spremeni. Vzbudi se ji materinski \xc4\x8dut ter \xc5\xbeelja, da bi obvarovala svojega potomca. Nave\xc5\xbee se na jajce, nikoli ga ne izpusti izpred o\xc4\x8di. Postane samoobrambno agresivna in napadalna, \xc4\x8de se kdo preve\xc4\x8d pribli\xc5\xbea njej in njenemu jajcu._NEWLINE_Vrh zgodbe je, ko se ljudje odlo\xc4\x8dijo, da bodo Mimi vzeli njeno jajce. Tu se poka\xc5\xbee temna plat ljudi. Njihova grabe\xc5\xbeljivost, nevo\xc5\xa1\xc4\x8dljivost, strah pred novostmi ter materializem. Mislijo le na to, kako bi lahko jajce koristilo njim. Nahranilo bi lahko celotno pleme. Koko\xc5\xa1 imajo za manjvredno, saj so konec koncev koko\xc5\xa1i za to, da dajejo ljudem svoja jajca, in ne le za to, da orjejo njive. Prera\xc4\x8dunljivo zamotijo koko\xc5\xa1 z velikim de\xc5\xbeevnikom, sami pa medtem posku\xc5\xa1ajo ukrasti jajce. Ko Mimi spozna prevaro, premaga \xc5\xbeeljo po materialnih dobrinah in pohiti re\xc5\xa1evati svojega pi\xc5\xa1\xc4\x8danca. Prevladala je njena ljubezen do otroka ter materinska skrb._NEWLINE_Narava hudobijo kaznuje: raz\xc5\xa1iri se po\xc5\xbear, ljudje porabijo veliko vode iz Ljubljanice, da bi po\xc5\xbear pogasili in zaradi tega nastane Ljubljansko barje. Privaditi se morajo na nov na\xc4\x8din \xc5\xbeivljenja, nih\xc4\x8de jim ne pomaga pri delu._NEWLINE_Konec je odprt, saj koko\xc5\xa1 s svojim pi\xc5\xa1\xc4\x8dancem odide iz de\xc5\xbeele in ju lahko \xc5\xa1e danes sre\xc4\x8damo. To je motiv be\xc5\xbee\xc4\x8de koko\xc5\xa1i, ki predstavlja obliko na\xc5\xa1e dr\xc5\xbeave.'